Corrigendum: Proposta għal deċiżjoni tal-Kunsill ta’ […] dwar pożizzjoni tal-Unjoni fi ħdan il-Kumitat Konġunt tal-Kooperazzjoni Doganali UE-Ġappun dwar ir-rikonoxximent reċiproku tal-programmi ta' Operatur Ekonomiku Awtorizzat fl-Unjoni Ewropea u fil-Ġappun /* KUMM/2010/0055 finali/2 - NLE 2010/0037 */





[pic] | KUMMISSJONI EWROPEA | Brussel 23.4.2010 KUMM(2010) 55 finali/2 2010/0037 (NLE) CORRIGENDUMAnnule et remplace le document COM(2010)55 final du 19 février 2010Concerne toutes les versions linguistiques Proposta għal DEĊIŻJONI TAL-KUNSILL ta’ […] dwar pożizzjoni tal-Unjoni fi ħdan il-Kumitat Konġunt tal-Kooperazzjoni Doganali UE-Ġappun dwar ir-rikonoxximent reċiproku tal-programmi ta' Operatur Ekonomiku Awtorizzat fl-Unjoni Ewropea u fil-Ġappun MEMORANDUM TA’ SPJEGAZZJONI 1. KUNTEST TAL-PROPOSTA 1. Ir-relazzjonijiet bejn l-UE u l-Ġappun fil-qasam doganali huma bbażati fuq il-Ftehim dwar Kooperazzjoni Doganali u Assistenza Reċiproka Amministrattiva fi Kwistjonijiet Doganali (FKDARAKD)[1] li daħal fis-seħħ fl-1 ta’ Frar 2008. 2. Skont il- FKDARAKD, kooperazzjoni doganali tkopri kull kwistjoni marbuta mal-applikazzjoni ta' leġiżlazzjoni doganali. Il-FKDARAKD jitlob ukoll għall-Unjoni u l-Ġappun sabiex jagħmlu sforzi ta’ kooperazzjoni biex jiġu żviluppati azzjonijiet ta’ faċilitazzjoni ta’ negozju fil-qasam tad-dwana skont standards internazzjonali[2]. 3. Rikonoxximent reċiproku ta’ programmi tal-Operatur Ekonomiku Awtorizzat (OEA) u miżuri ta’ sigurtà jikkontribwixxu sabiex itejbu s-sigurtà tat-totalità tal-katina loġistika u għall-faċilitazzjoni tan-negozju. Dan il-Ftehim jikkonsolida fuq livell internazzjonali l-approċċ miftiehem fil-Qafas tal-Istandards WCO SAFE. Jindirizza wkoll it-tħassib tal-komunità tan-negozju fl-Ewropa u madwar id-dinja sabiex tiġi evitata l-proliferazzjoni tar-rekwiżiti u sabiex jiġu standardizzati l-proċeduri tas-sigurtà fid-dwana. 4. Fl-ewwel laqgħa tal-Kumitat Konġunt tal-Kooperazzjoni Doganali (KKKD), stabbilit mill-FKDARAKD, fil-11 ta’ Frar 2008, l-UE u l-Ġappun ikkonfermaw li rikonoxximent reċiproku bħal dan bejn l-UE u l-Ġappun hu prijorità. 5. It-tieni laqgħa tal-KKKD, fis-17 ta’ Settembru 2009, ikkonfermat li l-leġiżlazzjonijiet OEA fl-UE u fil-Ġappun huma ekwivalenti u huma implimentati b’manjiera kumpatibbli. Ftehim intlaħaq ukoll fuq il-benefiċċji tal-bidu li jistgħu jiġu provduti permezz ta' rikonoxximent reċiproku. Għalhekk, il-KKKD stieden lill-Kummissjoni Ewropea u lill-Uffiċċju tad-Dwana u tat-Tariffi tal-Ġappun sabiex sa kmieni fl-2010 jiżviluppaw proposta għal Deċiżjoni tal-KKKD li tikseb dan ir-rikonoxximent reċiproku u tipprovdi benefiċċji ekwivalenti għall-operaturi ta’ xulxin. 2. IL-KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT 6. L-Istati Membri kienu kkonsultati fil-qafas tal-Kumitat Konġunt tal-Kooperazzjoni Doganali UE-Ġappun, u l-Grupp tal-Unjoni tad-Dwana (Leġiżlazzjoni u Politika) tal-Kunsill tal-Unjoni Ewropea. 7. M’hemmx bżonn ta’ valutazzjoni tal-impatt sakemm id-Deċiżjoni timplimenta l-FKDARAKD u ma timmodifikax is-sostanza tiegħu. 3. ELEMENTI LEGALI TAL-PROPOSTA 8. Il-Kunsill hu mitlub li jadotta pożizzjoni tal-Unjoni dwar deċiżjoni abbozzata tal-KKKD ibbażata fuq l-Artikolu 207(4) l-ewwel sottoparagrafu, flimkien mal-Artikolu 218(9) tat-Trattat dwar il-Funzjonament tal-Unjoni Ewropea. 9. Il-bażi legali għad-deċiżjoni abbozzata tal-KKKD hi mniżżla fl-Artikolu 21 (2)(b) tal-FKDARAKD. 10. Il-proposta taqa’ taħt il-politika komuni tal-kummerċ, li hija kompetenza esklużiva tal-Unjoni. Il-prinċipju tas-sussidjarjetà għalhekk ma japplikax. 4. IMPLIKAZZJONI GħALL-BAġIT Il-proposta ma għandha l-ebda implikazzjoni diretta fuq il-baġit tal-Unjoni. 5. PROTEZZJONI TAD-DEJTA 11. Dan ir-reġim hu spjegat fil-Liġi Ġappuniża tad-Dwana (l-Artikolu 108-2), fil-Liġi tal-Assistenza Internazzjonali fl-Investigazzjoni u kwistjonijiet relatati oħra (l-Artikoli 1 u 3), il-Liġi tas-Servizz Pubbliku Nazzjonali (l-Artikolu 100), l-Att dwar il-Protezzjoni ta’ Informazzjoni Personali Miżmuma minn Entitajiet Amministrattivi (l-Artikolu 8) u l-Att dwar Aċċess għall-Informazzjoni Miżmuma mill-Entitajiet Amministrattivi (l-Artikolu 5). 12. Id-dispożizzjonijiet fit-Taqsima IV (5) u (6) tal-abbozz ta’ deċiżjoni tal-KKKD iservu sabiex jassiguraw li l-impriżi jipproteġu dejta personali min-naħa tal-amministrazzjoni doganali riċeventi u sabiex jillimitaw l-użu ta' ċerti finalitajiet. 13. Għalhekk l-ipproċessar ta' dejta personali fl-iskambju ta' informazzjoni mal-Ġappun dwar OEA taħt Taqsima IV tal-abbozz ta' deċiżjoni tal-KKKD hu f'konformità mal-prinċipji bażiċi skont l-Artikolu 45/2001 tad-Direttiva 95/46/KE, li jiddikjara li dejta trid tkun ipproċessata b'mod ġust u legali; ipproċessata għal raġunijiet limitati u espliċiti; adegwata, rilevanti u mhux eċċessiva; preċiża; miżmuma għal żmien mhux itwal minn dak neċessarju; proċessata skont id-drittijiet tas-suġġett tad-dejta; sigura; u ma tistax tiġi trasferita lil pajjiżi terzi li ma jiżgurawx livell adegwat ta' protezzjoni, soġġett għall-eżenzjonijet previsti fl-Artikolu 26 tad-Direttiva 95/46/KE. 2010/0037 (NLE) Proposta għal DEĊIŻJONI TAL-KUNSILL ta’ […] dwar pożizzjoni tal-Unjoni fi ħdan il-Kumitat Konġunt tal-Kooperazzjoni Doganali UE-Ġappun dwar ir-rikonoxximent reċiproku tal-programmi ta' Operatur Ekonomiku Awtorizzat fl-Unjoni Ewropea u fil-Ġappun IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu, Wara li kkunsidra l-proposta tal-Kummissjoni Ewropea, Billi: (1) L-Artikolu 4(3) tal-Ftehim dwar Kooperazzjoni Doganali u Assistenza Reċiproka Amministrattiva fi Kwistjonijiet Doganali bejn il-Komunità Ewropea u l-Ġappun (FKDARAKD)[3] iħeġġeġ favur l-iżvilupp ta' kooperazzjoni doganali sabiex jiġi ffaċilitat in-negozju. (2) Rikonoxximent reċiproku ta’ programmi tal-Operatur Ekonomiku Awtorizzat (OEA) itejbu s-sigurtà tat-totalità tal-katina loġistika u jiffaċilitaw in-negozju internazzjonali. (3) Għalhekk, sabiex dan il-Ftehim jiġi implimentat u bil-għan li jitħaffef ix-xogħol tal-operaturi ekonomiċi u tal-amministraturi doganali, huwa xieraq li jiġi stabbilit dan ir-rikonoxximent reċiproku. (4) Dan ir-rikonoxximent reċiproku għandu jiġi stabbilit minn deċiżjoni tal-Kumitat Konġunt tal-Kooperazzjoni Doganali (KKKD) stabbilit mill-FKDARAKD. (5) Għalhekk l-Unjoni għandha tieħu pożizzjoni fi ħdan il-Kumitat Konġunt tal-Kooperazzjoni Doganali kif imniżżel fl-abbozz tad-Deċiżjoni mehmuż, ADOTTA DIN ID-DEĊIŻJONI: Artikolu 1 Il-pożizzjoni li għandha tittieħed mill-Unjoni fi ħdan il-Kumitat Konġunt tal-Kooperazzjoni Doganali stabbilita mill-Ftehim bejn il-Komunità Ewropea u l-Gvern tal-Ġappun dwar kooperazzjoni doganali u assistenza reċiproka amministrattiva fi kwistjonijiet doganali, fir-rigward tar-rikonoxximent reċiproku tal-programmi ta' Operaturi Ekonomiċi Awtorizzati fl-Unjoni Ewropea u fil-Ġappun hi dik stabbilita fid-deċiżjoni abbozzata li hi mehmuża tal-Kumitat Konġunt tal-Kooperazzjoni Doganali. Artikolu 2 Id-deċiżjoni tal-Kumitat Konġunt tal-Kooperazzjoni Doganali għandha tiġi ppubblikata f' Il-Ġurnal Uffiċjali tal-Unjoni Ewropea. Magħmula fi Brussell, Għall-Kunsill Il-President ANNESS Proposta għal DEĊIŻJONI TAL-KUMITAT KONĠUNT TAL-KOOPERAZZJONI DOGANALI Nru…/2009 DWAR RIKONOXXIMENT REĊIPROKU TAL-PROGRAMMI TA' OPERATURI EKONOMIĊI AWTORIZZATI FL-UNJONI EWROPEA U FIL-ĠAPPUN IL-KUMITAT KONĠUNT TAL-KOOPERAZZJONI DOGANALI (minn issa 'l quddiem imsejjaħ "KKKD"), Wara li kkunsidra l-Ftehim bejn il-Komunità Ewropea u l-Gvern tal-Ġappun dwar Kooperazzjoni u Assistenza Amministrattiva Reċiproka fi Kwistjonijiet Doganali, iffirmat fit-30 ta' Jannar 2008 (minn issa 'l quddiem imsejjaħ " FKDARAKD"), u b'mod partikolari l-Artikolu 21 tiegħu; Wara li kkunsidra li evalwazzjoni konġunta kkonfermat li l-programmi tal-Operaturi Ekonomiċi Awtorizzati (minn issa 'l quddiem imsejjħa "OEA") fl-Unjoni Ewropea (minn issa 'l quddiem imsejħa "l-Unjoni") u fil-Ġappun huma inizjattivi ta' sigurtà u konformità u żvelat li l-istandards ta' kwalifika tagħhom għas-sħubija huma kumpatibbli u jwasslu għal riżultati ekwivalenti; Wara li kkunsidra li l-programmi japplikaw standards li huma rikonoxxuti fuq livell internazzjonali sostnuti mill-Qafas ta' Standards SAFE adottat mill-Organizzazzjoni Dinjija Doganali (minn issa 'l quddiem imsejjaħ "il-Qafas SAFE"); Filwaqt li jirrikonoxxi n-natura speċjali tal-leġiżlazzjoni u l-amministrazzjoni ta' kull programm; Wara li kkunsidra li, skont il-FKDARAKD, l-Unjoni u l-Ġappun għandhom jiżviluppaw kooperazzjoni doganali sabiex jiffaċilitaw in-negozju u li s-sigurtà u sikurezza doganali u l-faċilitazzjoni tal-katina ta' provvista kummerċjali internazzjonali, jistgħu jkunu mtejba b'mod sinifikanti mir-rikonoxximent reċiproku tal-programmi OEA tagħhom; kif ukoll Wara li kkunsidra li rikonoxximent reċiproku jippermetti lill-Unjoni u lill-Ġappun sabiex jipprovdu benefiċċji li jaġevolaw lill-operaturi li investew fis-sigurtà tal-katina loġistika u ġew iċċertifikati mill-programmi OEA tagħhom, IDDEĊIEDA KIF ĠEJ: I Rikonoxximent Reċiproku u Responsabbiltà għall-Implimentazzjoni (1) Il-programmi tal-OEA tal-Unjoni u tal-Ġappun qegħdin hawnhekk jiġu rikonoxxuti reċiprokament bħala li huma kumpatibbli u ekwivalenti u l-istejtus korrispondenti tal-OEA mogħtijin huma aċċettati b'mod reċiproku. (2) L-awtoritajiet doganali definiti fl-Artikolu 1(c) tal-FKDARAKD (minn issa 'l quddiem imsejħa "awtoritajiet doganali") huma responsabbli għall-implimentazzjoni ta' din id-Deċiżjoni. (3) Il-programmi tal-OEA kkonċernati huma: (a) il-programm tal-Unjoni Ewropea dwar l-Operaturi Ekonomiċi Awtorizzati (li jkopri ċ-ċertifikat OEA dwar "sigurtà u sikurezza" u ċ-ċertifikat OEA "simplifikazzjonijiet doganali/ sigurtà u sikurezza) (Regolament (KE) Nru 2913/92 u Regolament (KE) Nru 2454/93, kif emendat mir-Regolament (KE) Nru 648/2005 u Titolu IIA tar-Regolament (KE) Nru 1875/2006); kif ukoll (b) il-programm Ġappuniż dwar l-Operaturi Ekonomiċi Awtorizzati (Liġi Doganali). II Il-kumpatibbiltà (1) L-awtoritajiet doganali jżommu konsistenza bejn il-programmi u jassiguraw li standards li huma applikati għal kull programm jibqgħu kumpatibbli fir-rigward tal-kwistjonijiet li ġejjin: (a) proċessi ta' applikazzjoni għall-għoti tal-istejtus OEA; (b) valutazzjoni tal-applikazzjonijiet; kif ukoll (c) għoti u monitoraġġ tal-istejtus OEA. (2) L-awtoritajiet doganali jassiguraw li l-programmi joperaw fi ħdan il-Qafas SAFE. III Benefiċċji (1) Kull waħda mill-awtoritajiet doganali tipprovdi benefiċċji kumparabbli lill-operaturi ekonomiċi li għandhom stejtus OEA taħt il-programm tal-awtorità doganali l-ieħor. Dawn jinkludu, b'mod partikolari: (a) li tieħu f'kunsiderazzjoni b'mod pożittiv l-istejtus tal-OEA ta' operatur awtorizzat mill-awtorità doganali l-oħra fil-qafas ta' valutazzjoni tar-riskju sabiex jitnaqqsu l-ispezzjonijiet jew kontrolli u fil-qafas ta' miżuri oħra relatati mas-sigurtà; kif ukoll (b) it-tentattiv li tistabbilixxi sistema ta' kontinwità tan-negozju konġunt sabiex ikun hemm rimedju għat-tfixkil fl-influss kummerċjali provokati miż-żidiet fil-livelli tal-allarm tas-sigurtà, l-għeluq tal-fruntieri u/jew diżastri naturali, emerġenzi perikolużi jew inċidenti oħra maġġuri, fejn merkanzija ta' prijorità mibgħuta mill-OEA tista' tiġi ffaċilitata u mibgħuta bl-aktar mod mgħaġġel possibbli mill-Awtoritajiet Doganali. (2) Kull waħda mill-awtorità doganali tista' wkoll tipprovdi aktar benefiċċji sabiex in-negozju jiġi ffaċilitat wara l-proċess ta' reviżjoni msemmi fit-tieni paragrafu tal-Parti V ta' din id-Deċiżjoni. (3) Kull waħda mill-awtoritajiet doganali żżomm l-awtorità li tissospendi l-benefiċċji provduti lill-membri tal-programm tal-awtorità doganali l-oħra taħt din id-Deċiżjoni. Suspensjoni ta' benefiċċji bħal din minn awtorità doganali singola tiġi trażmessa malajr kemm jista' jkun u motivata lill-awtorità doganali l-oħra għall-konsultazzjoni. (4) Kull awtorità doganali tirrapporta irregolaritajiet li jinvolvu operaturi ekonomiċi li għandhom stejtus OEA taħt il-programm tal-awtorità doganali l-oħra lill-awtorità doganali l-oħra sabiex tassigura analiżi immedjata ta' kemm huma xierqa l-benefiċċji u l-istejtus mogħtija mill-awtorità doganali l-oħra. IV Skambju ta' Informazzjoni u Komunikazzjoni (1) L-awtoritajiet doganali jtejbu l-komunikazzjoni sabiex jimplimentaw din id-Deċiżjoni b'mod effettiv. Huma jiskambjaw informazzjoni u jiffavorixxu komunikazzjoni dwar il-programmi tagħhom b'mod partikolari billi: (a) jipprovdu aġġornamenti dwar l-operazzjoni u żvilupp tal-programmi tagħhom f'waqtu; (b) jimpenjaw ruħhom fi skambji ta' informazzjoni li huma ta' benefiċċju b'mod reċiproku dwar is-sigurtà tal-katina loġistika; kif ukoll (c) jassiguraw komunikazzjoni effettiva bejn l-aġenziji bejn id-Direttorat Ġenerali għall-Finanzi u l-Unjoni Doganali tal-Kummissjoni Ewropea u l-Uffiċċju ta' Intelligenza Internazzjonali tal-Amministrazzjoni Doganali tal-Ġappun sabiex jiġu mtejba l-prassi tal-amministrazzjoni tar-riskju fir-rigward tas-sigurtà loġistika min-naħa tal-membri tal-programmi. (2) Skambji ta' informazzjoni jiġu kondotti skont il-FKDARAKD fil-format elettroniku. (3) Informazzjoni u dejta relatata, notevolment dwar membri tal-programmi, jiġu skambjati b'manjiera sistematika permezz ta' mezzi elettroniċi. (4) Dettalji li għandhom jiġu skambjati dwar operaturi ekonomiċi awtorizzati mill-programmi OEA jinkludu: (a) l-isem tal-operatur ekonomiku li għandu staejtus OEA; (b) l-indirizz tal-operatur ekonomiku kkonċernat; (c) l-istejtus tal-operatur ekonomiku kkonċernat; (d) id-data tal-validazzjoni jew awtorizzazzjoni; (e) sospensjonijiet u revoki; (f) in-numru uniku tal-awtorizzazzjoni (eż. numri EORI jew OEA); kif ukoll (g) dettalji oħra li jistgħu jiġu stabbiliti bejn l-awtoritajiet doganali. (5) L-awtoritajiet doganali jiggarantixxu protezzjoni tad-dejta skont il-FKDARAKD, b'mod partikolari l-Artikolu 16 tiegħu. (6) Id-dejta skambjata hi użata strettament għar-raġunijiet ta' implimentazzjoni ta' din id-Deċiżjoni. V Konsultazzjoni u Reviżjoni (1) Il-kwistjonijiet kollha relatati mal-implimentazzjoni ta' din id-Deċiżjoni għandhom jiġu ssetiljati permezz ta' konsultazzjoni bejn l-awtoritajiet doganali fil-qafas tal-KKKD. (2) Il-KKKD jirrevedi l-implimentazzjoni ta' din id-Deċiżjoni regolarment. Dan il-proċess ta' reviżjoni jista’ jinkludi, b’mod partikolari: (a) verifiki konġunti sabiex jidentifikaw il-punti b'saħħithom u dawk dgħajfa fl-implimentazzjoni tar-rikonoxximent reċiproku; (b) skambji ta' opinjonijiet dwar dettalji li għandhom jiġu skambjati u benefiċċji, inkluż kwalunkwe benefiċċju futur, li għandu jingħata lill-operaturi skont it-tieni paragrafu tat-tielet Parti ta' din id-Deċiżjoni; (c) skambji ta' opinjonijiet dwar dispożizzjonijiet ta' sigurtà bħal protokolli li għandhom jiġu segwiti waqt u wara inċident ta' sigurtà serju (tkomplija tal-attivitajiet kummerċjali) jew meta l-kundizzjonijiet jistħoqqilhom suspensjoni tar-rikonoxximent reċiproku; (d) reviżjonijiet ta' kundizzjonijiet għas-suspensjoni ta' benefiċċji msemmija fit-tielet paragrafu tat-tielet Parti ta' din id-Deċiżjoni; kif ukoll (e) reviżjonijiet ġenerali ta' din id-Deċiżjoni. (3) Din id-Deċiżjoni tista' tiġi mmodifikata permezz ta' deċiżjoni tal-KKKD. VI Rikonoxximenti Ġenerali (1) Din id-Deċiżjoni timplimenta d-dispożizzjonijiet eżistenti tal-FKDARAKD u ma tikkostitwixxix ftehim internazzjonali ġdid. (2) L-attivitajiet kollha ta' kull awtorità doganali skont din id-Deċiżjoni jitwettqu f'konformità mal-liġijiet u regolamenti rispettivi tal-Unjoni u tal-Ġappun u l-ftehim internazzjonali applikabbli li huma parti minnhom. (3) Il-kontenut ta' din id-Deċiżjoni huma mingħajr preġudizzju għall-awtoritajiet doganali li jagħtu assistenza lil xulxin. VII Bidu, Sospensjoni u Tmiem (1) Il-kooperazzjoni taħt din id-Deċiżjoni tibda fil-… (2) Kull waħda mill-awtoritajiet doganali tista' tissospendi l-kooperazzjoni taħt din id-Deċiżjoni f'kull ħin iżda għandha tipprovdi mill-anqas tletin (30) ġurnata ta' avviż bil-miktub ta' dan. (3) Il-kooperazzjoni taħt din id-Deċiżjoni tista' tiġi terminata permezz ta' deċiżjoni tal-KKKD. Għall-Kumitat Konġunt tal-Kooperazzjoni Doganali UE-Ġappun _________________ ________________ (Iż-żewġ presidenti) [1] ĠU L 62, tas-6 ta’ Marzu 2008, paġna 24 [2] L-Artikolu 4 tal-FKDARAKD. [3] ĠU L 62 tas-6 ta’ Marzu 2008, paġna 24.